ወጋገን ባንክ ከአንድ ቢሊዮን ብር በላይ አተረፈ
ወጋገን ባንክ ከታክስ በፊት 1.05 ቢሊዮን ብር በማትረፍ፣ ዓመታዊ የትርፍ መጠናቸውን ከአንድ ቢሊዮን ብር በላይ ካደረሱ የግል ባንኮች መካከል አንዱ ሆነ፡፡ባንኩ ሐሙስ ኅዳር 6 ቀን 2011 ዓ.ም. ባካሄደው ጠቅላላ ጉባዔ ላይ እንዳስታወቀው፣ በ2010 የሒሳብ ዓመት ከታክስ በፊት ያተረፈው 1.05 ቢሊዮን ብር ከ2009 የሒሳብ ዓመት ጋር ሲነፃፀር የ49 በመቶ ብልጫ አለው፡፡ ባንኩ በ2009 የሒሳብ ዓመት ከታክስ በፊት ያተረፈው 705.6 ሚሊዮን ብር እንደነበር ይታወሳል፡፡የባንክ ኢንዱስትሪውን ከተቀላቀለ 20 ዓመታት ያስቆጠረው ወጋገን ባንክ፣ በ2010 የሒሳብ ዓመት የትርፍ መጠኑ ከአንድ ቢሊዮን ብር በላይ መድረሱ ትርፋቸውን ከአንድ ቢሊዮን ብር በላይ ማድረስ ከቻሉት አዋሽ ባንክና ዳሸን ባንክ ቀጥሎ ሦስተኛው ባንክ አድርጎታል፡፡አዋሽ ባንክና ዳሸን ባንክ ዓመታዊ የትርፍ መጠናቸውን ከአንድ ቢሊዮን ብር በላይ ያሸጋገሩት ቀደም ብለው እንደነበር አይዘነጋም፡፡